作者:儲光羲
標題:貽餘處士
內容:故園至新浦，遙複未百里。北望是他邦，紛吾即遊士。潮來津門啟，罷楫信流水。客意乃成歡，舟人亦相喜。遲遲菱荇上，泛泛菰蒲裡。漸聞商旅喧，猶見鳧鷖起。市亭忽雲構，方物如山峙。吳王昔喪元，隋帝又滅祀。停艫一以眺，太息興亡理。秋苑故池田，宮門新柳杞。我行苦炎月，乃及清昊始。此地日逢迎，終思隱君子。莫言異舒捲，形音在心耳。